Az 1999-es női sakkvilágbajnoki ciklusban a zónaközi döntőt 1995-ben Kisinyovban rendezték, ahonnan a 3−6. helyen végezve jutott tovább a világbajnokjelöltek versenyére. Az 1997-ben Groningenben rendezett világbajnokjelölti verseny megnyerésével jogot szerzett arra, hogy a világbajnoki címért mérkőzzön a regnáló világbajnok Polgár Zsuzsával. A mérkőzésre 1998. novemberben került volna sor, amelyet Polgár Zsuzsa kérésére gyermeke születése miatt elhalasztottak, majd a feltételekben nem tudott megegyezni a Nemzetközi Sakkszövetséggel, ezért elvették világbajnoki címét. Galljamova így a világbajnokjelöltek versenyének második helyezettjével, az exvilágbajnok kínai Hszie Csünnel mérkőzött a címért. Az 1999-ben Kazanyban és Senjangban rendezett mérkőzésen Hszie Csün 8,5−6,5 aránybn győzött, és visszaszerezte 1996-ban Polgár Zsuzsa ellen elvesztett címét.